Polisiehoof dalk gou geskors: ‘Hele SAPD moet ondersoek word’Genl. Khehla Sitole die hoof van die SAPD. Foto: Phando Jikelo/ANA . “Daar was die afgelope 20 jaar geen enkele nasionale polisiekommissaris wat nie onder verdenking was of skuldig bevind is aan korrupsie of ander strafregtelike oortredings onder die ANC-bewind nie.” Volgens Ian Cameron, woordvoerder van Action Society, is die ANC se beleid van kaderontplooiing die laaste doodskoot vir die Suid-Afrikaanse Polisiediens (SAPD). Cameron het gereageer op pres. Cyril Ramaphosa se besluit om polisiehoof Khehla Sitole kennis te gee van sy voorneme om hom te skors. Ramaphosa het besluit dat ŉ raad van ondersoek nou Sitole se beweerde wangedrag en geskiktheid vir sy pos as nasionale polisiekommissaris moet ondersoek. “Soveel het die afgelope paar jaar binne die SAPD skeefgeloop en die instelling het groot verval onder leiding van Bheki Cele beleef.” “Die SAPD moet van bo na onder goed toegerus wees. Die SAPD-leierskap moet ondersoek en verantwoordelik gehou word vir hul versuim om geregtigheid vir slagoffers te bring.” In ŉ hooggeregshofuitspraak vroeër vanjaar het regter Dennis Davis bevind dat Sitole versuim het om met die onafhanklike polisieondersoekdirektoraat (Opod) saam te werk. Die Suid-Afrikaanse Polisie-unie (Sapu) meen dat die voorneme om Sitole te skors eerder polities gemotiveerd is. “Tien maande ná die hof se uitspraak is die president nou eers van plan om generaal Sitole te skors. Dit moet nie lyk of Sapu die nasionale kommissaris beskerm nie, maar dit is wel ŉ beginselsaak,” het Tumelo Mogodiseng, Sapu-hoofsekretaris, gesê. “Dit is algemeen bekend dat daar ŉ twis is tussen die minister van polisie en die polisiekommissaris en dit belemmer dienslewering. Daar word al vir ŉ geruime tyd nie aandag aan hierdie aangeleentheid gegee nie.” Volgens Mogodiseng het Sapu al verskeie kere ŉ beroep op Ramaphosa gedoen om in te gryp deur ŉ raad van ondersoek aan te stel om die hele SAPD te ondersoek en nie slegs ŉ individu nie. “Die verandering van nasionale polisiekommissarisse is nie die oplossing nie, want elke kommissaris het sy eie generaals. As die persoon van sy amp onthef word, word hierdie senior bestuurders ontevrede agtergelaat, aangesien die inkomende nasionale polisiekommissarisse nie hul dienste gebruik nie omdat hulle verkies om hul eie generaals saam te bring. Dít het gelei tot die opgeblase topstruktuur wat die hele polisiediens beïnvloed.” Inmenging deur politici in die SAPD is ŉ probleem, en die president moet nie wegskram om dit te hanteer nie. “Die SAPD moet herstruktureringsuitdagings aanpak, wat weens politieke inmenging nie ingestel is nie en dus veroorsaak dat dienslewering daaronder ly.”